|  |  |  |
| --- | --- | --- |
|  | bez_laukuma_rgb-LV_81.png |  |
| Brīvības iela 72 k-1, Rīga, LV-1011, tālr. 67876000, fakss 67876002, e-pasts pasts@vm.gov.lv, www.vm.gov.lv | | |
| Rīgā | | |

24.02.2025. Nr. 01-18.2/978

|  |  |  |
| --- | --- | --- |
|  | Veselības inspekcijai  Nacionālajam veselības dienestam  Psihologu sertifikācijas padomei  Latvijas Klīnisko psihologu asociācijai | |
| *Par klīniskajiem un veselības psihologiem* | |  |

Saskaņā ar Veselības ministrijas rīkoto sanāksmi 2024. gada 10. decembrī un pēc tās notikušajām turpmākajām diskusijām, kas veltītas problēmjautājumiem par klīnisko un veselības psihologu (turpmāk – psihologi) profesionālo darbību, atbilstoši Ministru kabineta 2024. gada 1. oktobra noteikumiem Nr. 630 “Ārstniecības personu un ārstniecības atbalsta personu reģistra noteikumi” (turpmāk – Noteikumi Nr. 630), Veselības ministrija ir sagatavojusi skaidrojumu par esošo situāciju un turpmākajām darbībām, lai psihologi varētu strādāt veselības aprūpes pakalpojumu ietvaros.

Lai psihologs varētu strādāt veselības aprūpes pakalpojumu ietvaros, jāievēro šāda kārtība.

* Ņemot vērā, ka psihologu darbību nosaka Psihologu likums, psihologam primāri ir jābūt reģistrētam Psihologu reģistrā atbilstoši Psihologu likumā noteiktajām prasībām un secīgi jāiegūst ārstniecības atbalsta personas identifikatora numurs Veselības inspekcijas Ārstniecības personu un ārstniecības atbalsta personu reģistrā atbilstoši Noteikumos Nr. 630 noteiktajam. Reģistrācija minētajos reģistros ir būtiska, lai psihologam varētu nodrošināt piekļuvi elektroniskajai valsts veselības aprūpes informācijas sistēmai (E-veselība) un pakalpojumu apmaksas veikšanu caur Nacionālā veselības dienesta norēķinu sistēmu “Vadības informācijas sistēma”.
* Lai psihologam tiktu piešķirts ārstniecības atbalsta personas identifikatora numurs Ārstniecības personu un ārstniecības atbalsta personu reģistrā, Psihologiem ir jāiesniedz aizpildīta veidlapa “Ārstniecības personas un ārstniecības atbalsta personas reģistra uzskaites karte” un profesionālās pilnveides izglītības apliecības kopija par licencētas profesionālās pilnveides programmas apguvi pacientu datu aizsardzības jautājumos vismaz astoņu stundu apjomā.
* Vēršam uzmanību uz to, ka psihologiem ir piemērojams izņēmums attiecībā uz izglītības dokumentu iesniegšanu. Reģistrācijas pieteikumam nav jāuzrāda izglītības dokuments, un veidlapā nav jānorāda informācija par izglītību, kā to paredz Noteikumi Nr. 630. Veselības inspekcija reģistrē psihologus, pamatojoties uz Psihologu reģistrā pieejamo informāciju par reģistrācijas statusu.
* Psihologi savu profesionālo darbību veselības aprūpes pakalpojumu ietvaros var veikt ārstniecības iestādēs, kuras ir reģistrētas Veselības inspekcijas uzturētajā Ārstniecības iestāžu reģistrā. Tāpat profesionālā darbība ir iespējama arī psihologu praksēs, kuras nav ārstniecības iestādes, bet kuras Veselības inspekcija turpina reģistrēt atbilstoši līdzšinējai kārtībai.

Veselības ministrija ir sagatavojusi informatīvu materiālu par kārtību, kādā psihologi var strādāt veselības aprūpes pakalpojumu ietvaros (skatīt pielikumā). Minētajā materiālā uzskaitīti galvenie nosacījumi, kā arī sniegtas atbildes uz biežāk uzdotajiem jautājumiem, lai nodrošinātu nozares pārstāvjiem vienotu izpratni par reģistrācijas procesu.

Lai tiktu nodrošināta veiksmīga psihologu integrācija veselības aprūpes pakalpojumu ietvarā, Veselības ministrija lūdz iesaistītajām pusēm nodrošināt informācijas apmaiņu ar psihologiem, kuri vēlās strādāt veselības aprūpes pakalpojumu ietvaros.

Pielikumā: Informatīvs materiāls (datne: VMinfo\_200225\_KVP) uz divām lapām.

|  |  |  |
| --- | --- | --- |
| Valsts sekretāra vietnieka veselības politikas jautājumos p.i. | (paraksts\*) | Aiga Balode |

|  |
| --- |
| Laura Vanaga 60002017  laura.vanaga@vm.gov.lv |

Pielikums

Veselības ministrijas Datums skatāms laika zīmogā.

vēstulei Nr. 01-18.2/978

**Reģistrācijas kārtība klīniskajiem un veselības psihologiem**

**darbam veselības aprūpē**

Latvijā klīnisko un veselības psihologu profesionālā darbība primāri tiek regulēta saskaņā ar [**Psihologu likumu**](https://likumi.lv/ta/id/290115) un Ministru kabineta 28.08.2018. noteikumiem Nr.555 “Veselības aprūpes pakalpojumu organizēšanas un samaksas kārtība” attiecībā uz līgumu slēgšanu par valsts apmaksāto pakalpojumu sniegšanu veselības aprūpē.

Lai klīniskie un veselības psihologi (turpmāk – psihologi) varētu strādāt veselības aprūpes pakalpojumu ietvaros, jāievēro šāda kārtība:

1. **Reģistrācija Psihologu reģistrā profesionālās darbības jomā – klīniskā un veselības psiholoģija**
2. **Reģistrācija Veselības inspekcijas uzturētajā Ārstniecības personu un ārstniecības atbalsta reģistrā**
3. **Psihologa nodarbinātība reģistrētā ārstniecības iestādē (Veselības inspekcijai paziņo ārstniecības iestāde) vai Psihologa prakses iekļaušana Psihologu iestāžu sarakstā, lai nodrošinātu:**

* piekļuvi elektroniskajai valsts veselības aprūpes informācijas sistēmai (E-veselība);
* pakalpojumu apmaksas veikšanu caur Nacionālā veselības dienesta (NVD) norēķinu sistēmu “Vadības informācijas sistēma”.

Lai psihologiem tiktu piešķirts **ārstniecības atbalsta personas identifikatora numurs,** Veselības inspekcijā psihologiem jāiesniedz:

* 1. Aizpildīta veidlapa “Ārstniecības personas un ārstniecības atbalsta personas reģistra uzskaites karte”[[1]](#footnote-1).
  2. Profesionālās pilnveides izglītības apliecības kopija par licencētas profesionālās pilnveides programmas apguvi pacientu datu aizsardzības jautājumos vismaz astoņu stundu apjomā.

**Piezīme:** Psihologiem ir piemērojams izņēmums, jo reģistrācijas pieteikumam nav jāuzrāda izglītības dokuments, sertifikāts, tai skaitā nav jānorāda veidlapā informāciju par izglītību, kā to paredz MK 01.10.2024. noteikumi Nr. 630 "Ārstniecības personu un ārstniecības atbalsta personu reģistra noteikumi”. Veselības inspekcija reģistrē psihologu saskaņā ar Psihologu reģistrā pieejamo informāciju par reģistrācijas statusu.

Psihologs savu profesionālo darbību veselības aprūpes pakalpojumu ietvaros var sniegt:

* **Veselības inspekcijas Ārstniecības iestāžu reģistrā reģistrētā ārstniecības iestādē**
* **Psihologa praksē**, kas nav ārstniecības iestāde, bet kura uz NVD paziņojuma pamata Veselības inspekcija iekļauj Psihologu iestāžu sarakstā, kas sniedz valsts apmaksātus pakalpojumus.

**Biežāk uzdotie jautājumi**

*Jautājums: Vai psihologiem kā ārstniecības atbalsta personām tiek piemēroti MK 18.12.2018. noteikumi Nr.851 "Noteikumi par zemāko mēnešalgu un speciālo piemaksu veselības aprūpes jomā nodarbinātajiem"?*

Atbilde: Šie noteikumi nenosaka psihologu mēnešalgu, jo tie ir attiecināmi tikai uz ārstniecības personām un NMPD operatīvā medicīniskā transportlīdzekļa vadītājiem.

*Jautājums: Vai, reģistrējoties Ārstniecības personu un ārstniecības atbalsta personu reģistrā, psihologam ir jāiesniedz Veselības inspekcijai apliecinājums par reģistrācijas statusu personas Psihologu reģistrā.*

Atbilde: Veselības inspekcijai šāda informācija nav jāsniedz, jo Veselības inspekcijas darbinieks pats pārbauda informāciju Psihologu reģistrā.

*Jautājums: Vai psihologa praksei ir jāatbilst kādām noteiktām prasībām, lai tās iekļautu Veselības inspekcijas Psihologu iestāžu sarakstā? Vai Veselības inspekcija uzraudzīs šo prasību ievērošanu?*

Atbilde: Psihologa prakse nav ārstniecības iestāde, līdz ar to uz to nav attiecināmas obligātās prasības ārstniecības iestādēm. Veselības inspekcija neuzrauga psihologu prakses.

Psihologa prakses, kas nav ārstniecības iestāde, iekļaušana Psihologu iestāžu sarakstā kā līdz šim notiek automātiski uz NVD paziņojuma pamata Veselības inspekcijai. Psihologam pašam nav jāsniedz Veselības inspekcijai informācija par savu praksi.

*Jautājums: Vai psihologam, lai iegūtu ārstniecības atbalsta personas identifikatora numuru, ir jāiegūst ārstniecības atbalsta personas sertifikāts, kas minēts Ārstniecības likuma 1. panta 26. punktā, vai pietiek ar reģistrāciju ārstniecības atbalsta personu reģistrā?*

Atbilde: Saskaņā ar Ārstniecības likuma 12.1 pantu ir nepieciešams tikai reģistrēties Ārstniecības personu un ārstniecības atbalsta personu reģistrā un iegūt ārstniecības atbalsta personas identifikatora numuru. Psihologam nav jāiegūst ārstniecības atbalsta personas sertifikāts.

*Jautājums: Vai psihologs–pārraugs, kurš uzrauga psihologu kā ārstniecības atbalsta personu, drīkst būt tikai tāds psihologs, kurš ir reģistrēts ārstniecības atbalsta personu reģistrā?*

Atbilde: Psihologa pārraudzības nosacījumi un prasības paliek nemainīgas neatkarīgi no tā, vai psihologs iegūst ārstniecības atbalsta personas identifikatora numuru. Psihologu pārraudzība tiek regulēta saskaņā ar Psihologu likumu.

*Jautājums: Vai ārstniecības personas (piemēram, ārsti) var izmantot psihologu sagatavotu informāciju, piemēram, psihologa atzinumu, ja psihologs nav reģistrēts kā ārstniecības atbalsta persona?*

Atbilde: Ārstniecības personas (piemēram, ārsti) var izvērtēt psihologa sagatavoto informāciju, piemēram, psihologa atzinumu, kā vērtīgu resursu pacientu veselības aprūpes nodrošināšanai. Šāda rīcība ir ārstniecības personas kompetencē, ņemot vērā konkrētā pacienta vajadzības, kas ļauj pieņemt vislabāko lēmumu, balstoties uz visiem pieejamajiem datiem.

**\*Piezīme:** Psihologs sagatavo dokumentus – psihologa atzinumu un sadarbības pārskatu – atbilstoši Psihologu likumā un Psihologu sertifikācijas padomes apstiprinātajām vadlīnijām par psihologu dokumentu saturu, kā arī citus dokumentus atbilstoši ārstniecības iestādes, kurā psihologs veic profesionālo darbību, vai sadarbības līgumā ar Nacionālo veselības dienestu noteiktajam.

Psihologa sagatavota informācija nav klasificējama kā personas veselības dati.

1. MK 01.10.2024. noteikumu Nr. 630 "Ārstniecības personu un ārstniecības atbalsta personu reģistra noteikumi " 3. pielikums [↑](#footnote-ref-1)